বীর আর জারার প্রেম এখনও তাঁর মনে গেঁথে রয়েছে। চোদ্দো বছর বাদেও সেই ছবির প্রতিটি দৃশ্য মুখস্থ বলে যেতে পারেন গোকুলামের বিদেশি ফুটবলার মাহমুদ আল আজমি। শুক্রবার দুপুরেও গড়গড় করে বলে যাচ্ছিলেন ‘বীর-জারা’ ছবির প্রেমের দৃশ্যগুলো। একসময়ে হিন্দি সিনেমার ‘পোকা’ ছিলেন। তবে বলিউডের ‘আপন দেশে’ পা রাখার পরে আর ভাল করে হিন্দি ‘মুভি’ দেখা হয়নি বাহরিনের তারকা ফুটবলারের। বলিউডের ছবি দেখেই হিন্দি শিখেছেন! অল্প অল্প হিন্দি বলতেও পারেন মাহমুদ আল আজমি। গোকুলামের অন্যতম ভরসা এবেলা.ইন-কে বলছিলেন, ‘‘খুব ভাল হিন্দি জানি না। কয়েকটা শব্দ জানি। যেমন ধরুন ‘আচ্ছা হ্যায়’, ‘জলদি জলদি’, ‘থোড়া থোড়া’ এই শব্দগুলো জানি।’’ 
শাহরুখ খান তাঁর প্রিয় অভিনেতা। উচ্চারণ দোষে শাহরুখ খান তাঁর কাছে ‘শার খান’। সেই ত্রুটি অবশ্য কিং খানের প্রতি অগাধ ভালবাসা ঢাকতে পারে না। শাহরুখ প্রসঙ্গ উঠলে অনর্গল বলে চলেন আল আজমি। 

এই বিষয়ে অন্যান্য খবর

ভরা আইলিগ! এর মধ্যেই মোহন কিংবদন্তি ফিরছেন অন্য অবতারে


কলকাতায় পা রেখে মোহনবাগানকে থামিয়ে দিয়েছিল তাঁর পা। শনিবারের বারবেলায় ইস্টবেঙ্গলের বিরুদ্ধে নামবেন তিনি। থুড়ি, বলা ভাল গোকুলাম এফসি। লাল-হলুদ কোচ খালিদ জামিল এই ম্যাচকে ‘ফাইনাল’ বলছেন। 

দূরপাল্লার শটে দক্ষ আল আজমি। 
ফাইনালই বটে। শেষ পর্বে আইলিগ পৌঁছে গিয়েছে ক্লাইম্যাক্সে। ইস্টবেঙ্গল বা মিনার্ভা যে কোনও একটি দল শেষ হাসি হাসতে পারে এবারের আইলিগে। এমনটাই মনে করছেন দেশের ফুটবলপাগলরা। মিনার্ভাকে হারিয়ে কোঝিকোড়ে এখন ইস্টবেঙ্গল। সেখানেই খালিদের স্বঘোষিত ‘ফাইনাল’। আইলিগের শেষ ল্যাপে এসে হঠাৎই গোকুলাম আলো ছড়াতে শুরু করে দিয়েছে। যদিও পয়েন্ট তালিকায় কেরলের দলটি ন’ নম্বরে। কথায় বলে, পচা শামুকেও তো পা কাটে। আল আজমি আর হেনরি মুখের হাসি কেড়ে নিয়েছিলেন বাগান-সমর্থকদের। সেই আজমি লাঞ্চ সেরে এবেলা.ইন-কে বললেন, ‘‘মোহনবাগানের বিরুদ্ধে গোল করেছি। ইস্টবেঙ্গলের বিরুদ্ধেও গোল করতে চাই।’’
কলকাতার দুই প্রধানকে গোল দিতে কে না চান! মাহমুদের সামনে সেই সুযোগ। মোহন-ইস্টের বিরুদ্ধে পরপর গোল করা নজিরের সমান। খুব বেশি ফুটবলারের এমন নজিরও হয়তো নেই। আল আজমি সেই সন্ধিক্ষণে দাঁড়িয়ে। 

খেলা তৈরিতে দক্ষ আল আজমি। 
বাহরিনের এই ফুটবলার বলছিলেন, ‘‘আইলিগ শেষের দিকে পৌঁছে গিয়েছে। কোন দল চ্যাম্পিয়ন হবে তা নিয়ে আমার মাথাব্যথা নেই। আমি কেবল গোকুলামের কথাই ভাবছি। বাকি ম্যাচগুলোয় আমাদের কঠিন পরীক্ষা দিতে হবে।’’ কঠিন পরীক্ষা তো মিনার্ভা আর ইস্টবেঙ্গলেরও!  
ব্যক্তিগত মাইলস্টোন গড়ার জন্য শনিবার মাঠে নামবেন না আল আজমি। ইস্টবেঙ্গলের মাঝমাঠের হৃৎপিণ্ড আল আমনার সঙ্গেও ব্যক্তিগত ডুয়েল হিসেবে এই ম্যাচকে দেখছেন না। বেজিং অলিম্পিক্সের যোগ্যতা অর্জনকারী পর্বের ম্যাচে সিরিয়ার মুখোমুখি হয়েছিলেন তিনি। ম্যাচটা বাহরিন জিতলেও সেই ম্যাচের ফলাফল মনে করতে পারলেন না তিনি। সিরিয়া বনাম বাহরিনের দুই জাদুকরের একে অপরকে ছাপিয়ে যাওয়ার ম্যাচ এটা নয়। আল আজমির সহজ জবাব, ‘‘দেখুন আমনার সঙ্গে ব্যক্তিগত লড়াই হিসেবে এই ম্যাচ আমি দেখছি না। খেলা তো হবে ইস্টবেঙ্গল আর গোকুলামের।’’ কেরলে মশাল জ্বললে লিগ জয়ের দৌড়ে থাকবে লাল-হলুদ। 

ম্যাচের সেরা আল আজমি।  
এই দেশ এখন বিদেশি ফুটবলারদের মৃগয়াক্ষেত্র। পৃথিবীর বিভিন্ন প্রান্ত থেকে ফুটবলাররা এই মুলুকে আসেন নিজেদের ভাগ্য গড়তে। ভারতে পা রাখার আগে ওয়েস্ট রিফা ক্লাবে খেলতেন তিনি। 
মোহনবাগান-জেসিটির হয়ে জাতীয় লিগ জেতা স্টিফেন আবারোয়ির পরামর্শে মাহমুদকে ভারতে খেলতে পাঠান এক ইরাকি এজেন্ট। তার পর থেকেই গোকুলাম হয়ে ওঠে মাহমুদ আল আজমির প্রাণের আরাম, মনের আনন্দ ও আত্মার শান্তির জায়গা।

আল আজমিকে ভারতে আনার পিছনে রয়েছে স্টিফেনের ভূমিকা। 
আল আজমির হোয়াটসঅ্যাপের ডিসপ্লে পিকচারে রবার্তো বাজ্জিওর ছবি। মাথা নীচু করে দাঁড়িয়ে রয়েছেন ইতালির সুদর্শন ফুটবলার। এখন রোনাল্ডো-মেসির যুগ। সেই যুগে দাঁড়িয়ে আল আজমি বলছেন, ‘‘আমার পছন্দের ফুটবলার রবার্তো বাজ্জিও। সচেতন ভাবে যেদিন থেকে ফুটবল দেখছি, বাজ্জিও আমার মন কেড়ে নিয়েছে।’’ বাজ্জিও মানে আল আজমির কাছে দখিনা বাতাস। মন ভাল করে দেওয়া খেলা। শনিবারের দুপুরে সেরকমই এক মন ভাল করে দেওয়া খেলা উপহার দিতে চান আল আজমি।
কথায় বলে, ‘তোমারে বধিবে যে, গোকুলে বাড়িছে সে।’ গোকুলামেই যে বেড়ে উঠছেন আল আজমি।